CELEX: 52021PC0677
Language: bg
Date: 2021-10-27
Title: Предложение за РЕШЕНИЕ НА СЪВЕТА относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенция от Барселона“) във връзка с решението за приемане на изменения на Регионалния план за управление на отпадъците в моретата в Средиземноморието в рамките на член 15 от Протокола за опазване на Средиземно море от замърсяване от наземни източници („Протокола относно наземните източници“)

ЕВРОПЕЙСКА КОМИСИЯ
            Брюксел, 27.10.2021
            COM(2021) 677 final
            2021/0354(NLE)
            
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенция от Барселона“) във връзка с решението за приемане на изменения на Регионалния план за управление на отпадъците в моретата в Средиземноморието в рамките на член 15 от Протокола за опазване на Средиземно море от замърсяване от наземни източници („Протокола относно наземните източници“)
            
               
         
         
            
               ОБЯСНИТЕЛЕН МЕМОРАНДУМ
            
            
               1.Предмет на предложението
            
            
               Настоящото предложение се отнася до позицията, която трябва да се заеме от името на Съюза на 22-рата среща на договарящите се страни по Конвенцията за защита на морската среда и на крайбрежните райони в Средиземноморието („Конвенция от Барселона“) и протоколите към нея във връзка с решението за приемане на изменения на Регионалния план за управление на отпадъците в моретата в Средиземноморието в рамките на член 15 от Протокола за опазване на Средиземно море от замърсяване от наземни източници („Протокола относно наземните източници“).
            
            
               2.Контекст на предложението
            
            
               2.1.Конвенцията за защита на морската среда и на крайбрежните райони в Средиземноморието и протоколите към нея
            
            
               Конвенцията от Барселона и седемте протокола към нея, приети в рамките на Плана за действие за Средиземно море, представляват основното правно обвързващо регионално многостранно споразумение по околната среда за Средиземно море.
            
            
               Протоколът за опазване на Средиземно море от замърсяване от наземни източници („Протоколът относно наземните източници“) е един от седемте протокола към Конвенцията от Барселона. Неговата цел е да се предприемат всички подходящи мерки за предотвратяване, намаляване и премахване във възможно най-голяма степен на замърсяването на Средиземно море от преднамерено изхвърляне на отпадъци и други материали.
            
            
               Европейският съюз е страна по (изменения) Протокол относно наземните източници
                  1
               .
            
            
               2.2.Срещата на договарящите се страни по Конвенцията от Барселона и протоколите към нея
            
            
               На срещата на договарящите се страни по Конвенцията от Барселона и протоколите към нея се събират министри и висши служители, представляващи всички договарящи се страни по Конвенцията от Барселона и протоколите към нея. Срещата на договарящите се страни ще се състои от 7 до 10 декември 2021 г. в Анталия, Турция.
            
            
               Съгласно член 25 от Конвенцията от Барселона Европейският съюз („ЕС“) упражнява правото си на глас с брой гласове, равен на броя на неговите държави членки, които са договарящи се страни по посочената конвенция и по един или повече протоколи към нея. ЕС не може да упражнява правото си на глас, когато неговите държави членки упражняват своето право, и обратно.
            
            
               Съгласно член 15, параграф 1 от Протокола относно наземните източници решенията във връзка с приемането на планове за действие, програми и мерки се вземат с мнозинство от две трети от присъстващите и гласуващи договарящи се страни.
            
            
               2.3.Предвиденият акт от 22-рата среща на договарящите се страни по Конвенцията от Барселона и протоколите към нея
            
            
               На следващата среща на министрите договарящите се страни по Конвенцията от Барселона и протоколите към нея трябва да вземат решение за приемане на изменения на Регионалния план за управление на отпадъците в моретата в Средиземноморието в рамките на член 15 от Протокола относно наземните източници („предвиденият акт“).
            
            
               Регионалните планове ще бъдат обвързващи за Съюза в съответствие с член 15, параграф 3 от Протокола относно наземните източници.
            
            
               3.Позиция, която трябва да се заеме от името на Съюза
            
            
               Мерките за намаляване на отпадъците в моретата са съществен елемент от законодателството на Съюза за опазване на морската среда, нейното биологично разнообразие и екосистеми.
            
            
               В съответствие с ЦУР 14 и Декларацията от Неапол с предвидения акт ще се предоставят нови определения и ще бъде разширен обхватът на мерките в четири ключови области (икономически инструменти, кръгова икономика за пластмасите, наземни и морски източници на морски отпадъци). Освен това от 2025 г. нататък актът ще изисква приемането на превантивни мерки за постигане на кръгова икономика за пластмасите, по-специално (в съответствие със Стокхолмската конвенция) чрез постепенното прекратяване на потреблението и производството на някои пластмасови изделия за еднократна употреба и чрез ограничаването на употребата на определени рискови химически добавки в производството на пластмаси.
            
            
               Поради правно обвързващото действие на предвиденото предложение е необходимо да бъде приета позиция на Съюза.
            
         
         
            
               Предложението е в съответствие с амбицията на Съюза в рамките на Зеления пакт да се намали замърсяването и да се подобри опазването на околната среда. Поради това се предлага Съюзът да подкрепи приемането на предвидения акт.
            
            
               4.Правно основание
            
            
               4.1.Процесуалноправно основание
            
            
               4.1.1.Принципи
            
            
               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.
            
            
               Понятието „актове с правно действие“ включва актове с правно действие по силата на нормите на международното право, които уреждат съответния орган.
            
            
               4.1.2.Приложение в конкретния случай
            
            
               Срещата на договарящите се страни по Конвенцията от Барселона и протоколите към нея е орган, създаден със споразумение, а именно Конвенцията от Барселона.
            
            
               С предвиденият акт ще се приемат изменения на Регионалния план за управление на отпадъците в моретата в Средиземноморието, поради което приемането му представлява акт с правно действие.
            
            
               Предвиденият акт не допълва, нито изменя институционалната рамка на Конвенцията от Барселона и протоколите към нея.
            
            
               Поради това процесуалноправното основание за предложеното решение е член 218, параграф 9 от ДФЕС.
            
            
               4.2.Материалноправно основание
            
            
               4.2.1.Принципи
            
            
               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.
            
            
               4.2.2.Приложение в конкретния случай
            
            
               Основната цел и съдържание на предвидения акт са свързани с опазването на околната среда.
            
            
               Поради това материалноправното основание за предложеното решение е член 192, параграф 1 от ДФЕС.
            
            
               4.3.Заключение
            
            
               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.
            
            
               2021/0354 (NLE)
            
         
         
            
               Предложение за
            
            
               РЕШЕНИЕ НА СЪВЕТА
            
            
               относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенция от Барселона“) във връзка с решението за приемане на изменения на Регионалния план за управление на отпадъците в моретата в Средиземноморието в рамките на член 15 от Протокола за опазване на Средиземно море от замърсяване от наземни източници („Протокола относно наземните източници“)
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)Измененият Протокол за опазване на Средиземно море от замърсяване от наземни източници и дейности („Протоколът относно наземните източници“) беше сключен от Съюза с Решение 1999/801/ЕО на Съвета
                  2
                и влезе в сила на 11 май 2008 г.
            
            
               (2)Съгласно член 15 от Протокола относно наземните източници договарящите се страни по Конвенцията от Барселона и протоколите към нея могат да приемат на срещата си регионални планове за действие, които съдържат мерки и графици за тяхното прилагане.
            
            
               (3)По време на 22-рата си среща на 7—10 декември 2021 г. договарящите се страни по Конвенцията от Барселона и протоколите към нея трябва да приемат изменения на Регионалния план за управление на отпадъците в моретата в Средиземноморието в рамките на член 15 от Протокола относно наземните източници. С предвидения акт ще се предоставят нови определения и ще бъде разширен обхватът на мерките в четири ключови области (икономически инструменти, кръгова икономика за пластмасите, наземни и морски източници на морски отпадъци).
            
            
               (4)Необходимо е да се установи позицията, която трябва да се заеме от името на Съюза на срещата на договарящите се страни по Конвенцията от Барселона и протоколите към нея, тъй като с решението ще бъдат приети изменения на Регионалния план за управление на отпадъците в моретата в Средиземноморието, който е обвързващ за Съюза съгласно член 15, параграф 3 от Протокола относно наземните източници.
            
            
               (5)Тъй като предвиденият регионален план е в съответствие с амбицията на Съюза за намаляване на замърсяването и подобряване на опазването на околната среда, се предлага Съюзът да подкрепи приемането на решението,
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Позицията, която трябва да се заеме от името на Съюза на 22-рата среща на договарящите се страни по Конвенцията от Барселона и протоколите към нея, е да се подкрепи приемането на решението за изменение на Регионалния план за управление на отпадъците в моретата в Средиземноморието в рамките на член 15 от Протокола за опазване на Средиземно море от замърсяване от наземни източници („Протокола относно наземните източници“).
            
            
               Член 2
            
            
               Адресат на настоящото решение е Комисията.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        OВ L 322, 14.12.1999 г., стр. 18—31.
               
               
                  
                     (2)
                  
                        OВ L 322, 14.12.1999 г., стр. 18—31.